stanford-oval/wikipedia huggingface dataset:
מכבי שירותי בריאות
היסטוריה

קופת החולים מכבי הוקמה בספטמבר 1940 כאגודה בתוך תנועת מכבי ישראל. מכבי ישראל הזדהתה כתנועה לא פוליטית שהציגה השקפת עולם חופשית, הנוגדת את תורת השיתופיות של תנועת העבודה. הקופה אימצה את סמל התנועה ובתקנון שלה נקבע כי היא מיועדת אך ורק לחברי תנועת מכבי.
מכבי ישראל העניקה לקופת החולים שלה את המסגרת הארגונית הנדרשת ואף מימנה את הדפסת פנקסי החבר הראשונים, שעלותם הסתכמה ב-5 לירה א"י (שווה ערך לכ־150 ₪).
עם השנים, במקביל לצמיחתה של הקופה, הלך והתרופף הקשר עם תנועת מכבי ובשנת 1954 הושמטו מהתקנון המילים 'בפיקוח כללי של מרכז המכבי' ובתקנון של 1969 הוצהר במפורש ש"הקופה מסונפת להסתדרות מכבי ישראל, אך מנהלת את עניינה הארגוניים, הכלכליים והרפואיים באופן עצמאי באמצעות מוסדותיה... הקופה עצמאית מכל הבחינות".
בעת הקמתה, בשנת 1940 מנתה "קופת חולים מכבי" עשרה רופאים וכמה עשרות חברים. מקום היווסדה של הקופה היה בתל אביב ברחוב בית יוסף. בין האבות המייסדים של הקופה נמנו: ד"ר פליקס טיילהבר, ד"ר ארנסט פרוידנטל, פרץ ברנשטיין, אורי נדב, ד"ר אביגדור קורן, ג'ורג' פלש, ד"ר אליהו סדגר, חנניה ברגר, ד"ר משה הרניק, ד"ר אליעזר לודוויג לרפרוינד, ד"ר רוברט אטלס, פליקס שייניאק, ארתור רוזנברג, פריץ לוינזון, ד"ר הרמן ללבר. רובם היו רופאים וחלקם אנשי מנהל וכספים.
בראש המייסדים עמדו שני מנהלים שותפים: ד"ר פליקס טיילהבר, שהיה הוגה הרעיונות והמטיף לביצועם, וד"ר ארנסט פרוידנטל שהיה המוציא לפועל של הרעיונות. ד"ר טיילהבר שימש כרופא הראשי של הקופה וכיו"ר הנהלתה עד יום מותו בשנת 1956. ד"ר פרוידנטל עמד בראש הקופה כמנכ"ל ולאחר מכן כיו"ר ההנהלה עד פטירתו בשנת 1982.
בתחילת דרכה של הקופה היו מרבית רופאי מכבי יוצאי מרכז אירופה אשר הביאו איתם שיטות עבודה ליברליות, שבמרכזן הבחירה החופשית של החבר ברופא ובמכון. הפעילות הייתה מבוססת על כוח אדם שכיר מצומצם ועל רופאים עצמאים אשר תוגמלו בהתאם לפעילותם. כבר אז נקבע כי מטרתה של הקופה אספקת רפואה ציבורית ברמה של רפואה פרטית.
בשנים הראשונות פעלו ה'סניפים' של מכבי רק במרכז הארץ – בתל אביב, יפו, רמת גן, חולון, בת ים וכפר שמריהו. המכשול העיקרי שהעיב על התפתחות הקופה היה קשיים שהערימה 'הסתדרות הרופאים בישראל' (לימים 'ההסתדרות הרפואית בישראל') במיוחד בירושלים, אולם גם במקומות אחרים. הפריצה הגדולה של מכבי לעבר פריסה ארצית אירעה בשנת 1977 עם כניסתו של ד"ר נגל לתפקיד המנכ"ל במקום ד"ר פרוידנטל שהפך ליו"ר ההנהלה.
לאחר פטירתו של ד"ר פרוידנטל בשנת 1982 נבחרה ליו”ר הנהלת מכבי שרה דורון. עם פרישתה ביולי 2010, נבחר לממלא מקומה פרופ' משה רוח. לפרופ' רווח היה ניסיון רב בניהול מערכות בריאות עקב היותו בעבר קצין רפואה ראשי בצה"ל ומנהל בית החולים רמב"ם בחיפה.
לגב' דורון הוענק התואר "נשיאת כבוד" של הקופה, בו היא נשאה תוך המשך פעילותה במכבי עד יום מותה.
היסטוריה > שנות ה-90

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
הזינוק בפופולריות של מכבי החל בשנת 1990. בתוך חמש שנים (עד 1995) חימשה הקופה את מספר חבריה שהגיע למיליון מבוטחים. בשנת 1994 ציינה מכבי שלב נוסף בהתפתחותה, עת רכשה את בית החולים 'אסותא', שלימים יאחד תחתיו גם את בית החולים רמת מרפא ויחד הם מנקזים אליהם כשמינית מכלל הניתוחים המתבצעים בישראל.
בשנת 2000 התקיימה הוועידה העשירית של מכבי, שהצביעה על המגמות החיוביות בהתפתחות הקופה שמנתה אז 1.46 מיליון חברים, וחלקה באוכלוסייה גדל מ-19.9% ל-22.6% (הגידול הכי משמעותי מבין כול הקופות). על פי סקרים שנערכו בקרב לקוחות כלל הקופות זכתה מכבי לשביעות הרצון הגבוהה ביותר.
שנת 2005 מסמנת מפנה בהתפתחות הקופה – החלה פעילות רפואית מחקרית, התרחבה פעילות "אסותא" והוקמה חברת מכבי אחזקות המרכזת את פעילות חברות הבת. בשנה זו מונה למנהל חטיבת הבריאות פרופ' אהוד קוקיה שבשנת 2007 מונה למנכ"ל הקופה. פרופ' קוקיה הוביל מהלכים אסטרטגיים להעצמת החבר, לשיפור השירות ולהקטנת אי השוויון במערכת הבריאות בישראל.
יו"ר ההנהלה בשנים 2010–2021 היה פרופ' משה רוח. בשנת 2011 מונה רן סער למנכ"ל הקופה.
יו"ר ההנהלה מ-2021 הוא רן סער, ומנכ"לית הקופה היא סיגל דדון-לוי.
בקופה פועל "מכון למחקר וחדשנות" בניהול של ורדה שלו שמנהל בין היתר את המידע הממוחשב של חברי הקופה ומאפשר גישה למחקרים רפואיים.
היסטוריה > סמל הארגון

בראשית דרכה השתמשה קופת חולים מכבי בסמלה ההיסטורי של תנועת מכבי העולמית – המילה "מכבי" בצורות גאומטריות חדות היוצרות יחדיו מגן דוד בצבע כחול כהה. בשנת 1997 עם שינוי השם מ"קופת חולים" ל"שירותי בריאות", עוצב סמליל חדש על ידי דן רנון הכולל את הסמל ההיסטורי, את השם החדש בשורה אחת ובשילוב של צבע נוסף, כחול בהיר. בשלב מאוחר יותר, הסמל הוצג בגרסה קצרה יותר, כאשר המילים "שירותי בריאות" הופיעו בשורה שנייה, לעיתים בשילוב הסלוגן "מרגישים מצוין".
בשנת 2011, עת חגגה הקופה 70 שנה להיווסדה, הוחלט על חידוש הסמליל, כך שיישמר את עברה מחד אך ייתן "ביטוי רענן לערכי המותג", בהם אנושיות בשירות, מקצוענות וקידמה. הסמל החדש כולל מגן דוד המופיע כחלל שלילי בין האותיות כ ו-ב, ומשמר את בחירת הצבעים של סמלילי העבר. סמליל זה עוצב על ידי "סטודיו ברוך נאה".
סמל מכבי העולמית ששימש גם סמל הקופה (עד 1997)
סמליל עם שינוי השם ל"שירותי בריאות" בעיצוב דן רנון (1997)
גרסה מתקדמת של הסמליל של דן רנון
סמליל נוכחי (החל מ-2011)
ארגון הקופה ומוסדותיה

תקנון מכבי מפרט את מוסדות הקופה ואת תפקידיהם:
הוועידה הארצית – המוסד הנבחר העליון של חברי הקופה
מועצת קופת החולים – הגוף המנהל העליון של קופת החולים
ההנהלה – הגוף המנהל של הקופה
המזכירות – הגוף המוסמך לטפל בכל תחומי הניהול השוטף של הקופה
ועדת ביקורת – הגוף הממליץ למנכ"ל וליו"ר ההנהלה על אישור תוכנית העבודה השנתית של המבקר הפנימי
פעילויות ושירותי מכבי

מכבי שירותי בריאות מעניקה לחבריה מגוון שירותי בריאות ורפואה, באמצעות הקופה עצמה שהיא גוף ללא מטרות רווח, ובאמצעות זרועות ייחודיות וחברות בת.
אף כי השירות הרפואי שמציעה מכבי מבוסס על סל הבריאות הממלכתי וסל מכבי (הרחבה של סל הבריאות הממלכתי), מאפשרת הקופה לחבריה ליהנות מכיסוי מורחב הכרוך בתשלום, באמצעות השב"ן (שירותי בריאות נוספים). מכבי מפעילה במסגרת השב"ן שלושה רבדים ביטוחיים: מכבי כסף, מכבי זהב ומכבי שלי.
החל מינואר 2019 מציעה מכבי לחבריה פוליסות ביטוח סיעודי חדשות של חברת הביטוח הפניקס.
בנוסף לרבדים הביטוחיים המיועדים לתושבי ישראל מפעילה מכבי תוכנית ביטוח מיוחדת המיועדת לתושבים חוזרים ולמי שאינו מוגדר כתושב.
בין שירותי הקופה מוקד טלפוני "מכבי ללא הפסקה" הפועל 24 שעות ביממה.
בין הזרועות הייחודיות וחברות הבת:
מכבי פארם – רשת בתי מרקחת המונה למעלה מ-90 בתי מרקחת בפריסה ארצית.
מכבי Care – מותג פרטי הכולל מגוון מוצרי בריאות שנמכרים ברשת "מכבי פארם".
מכבי טבעי – רשת מרפאות רפואה משלימה המציעה שילוב של טיפולי גוף ונפש בפיקוח רפואי.
מכבידנט – רשת מרפאות שיניים המעניקה שירות למבוטחי הקופה.
מכבי ממבט ראשון – רשת חנויות אופטומטריה המונה כ-100 סניפים.
מכבי יזמות
אסותא מרכזים רפואיים – רשת מרכזים רפואיים הכוללת שלושה בתי חולים פרטיים ובית חולים ציבורי, לצד מספר מרפאות ומכונים רפואיים.
בית בלב – רשת דיור מוגן לבני הגיל השלישי הכוללת גם מחלקות סיעודיות.
ביתי – מיזם שירותים לגיל השלישי שמאפשר להם להמשיך לחיות ברווחה בבית שלהם.
בצד אלו מפעילה מכבי מספר מיזמים לרווחת חבריה:
עמותת קרן מכבי – עמותה המציעה סיוע כספי, הלוואות, מלגות ושירותי רווחה.
מכבי שפע – מועדון צרכנות שחרת על דגלו קידום מוצרי בריאות.
מכבי מקיימת פעילויות מחקר ופיתוח ייחודיות באמצעות מכון מכבי לחקר שירותי הבריאות, היחידה למחקרים קליניים, מכביטק (מחקר אפידמיולוגי) והשתתפות בחממות טכנולוגיות בתחום הרפואה.
בתחום התרומה לקהילה מפעילה מכבי מיזם לאיסוף תרופות ישנות וכן פורטל ידע בנושאי בריאות ורפואה.
פעילויות ושירותי מכבי > מכון קאהן-סגול-מכבי למחקר ולחדשנות (KSM)

מכון קאהן-סגול-מכבי למחקר ולחדשנות הוא מרכז לקידום המחקר הרפואי והבריאות בישראל ובעולם, באמצעות מחקר עצמאי ושיתופי פעולה עם חברות טכנולוגיה, חברות סטארט-אפ וגופי בריאות ומחקר מכל רחבי העולם.
המכון, בראשותה של ד"ר טל פטלון, כולל 4 מחלקות מחקר בתחומים של: ביג דאטה, ביובנק – מאגר הדגימות הביולוגיות הגדול בישראל, מחקרים קליניים ומחקרים אפידמיולוגיים.
בנוסף למחקרים שהמכון מבצע, הוא מאפשר לחוקרים מרחבי העולם לערוך מחקרים, אנליזות וניבוי רפואי, על בסיס מאגר נתונים מקוון שעבר תהליך התממה (אנונימיזציה).
מאז הקמתו, התבצעו במכון מאות מחקרים, שהובילו לפיתוח כלים עבור מטופלים ורופאים, לשיפור ואף לשינוי במדיניות הרפואית של מדינות רבות, לרבות בתקופת מגפת הקורונה.
למכון שותפויות עם חברות טכנולוגיה, חברות סטארט אפ, מוסדות אקדמיים ומדענים ברחבי העולם, והסכמים לשיתוף פעולה מחקריים עם משרדי הבריאות של מדינות רבות, ביניהן איחוד האמירויות ובחריין.
רבקה הורן

| --- | --- |

 לידה:  24 במרץ 1944 מיכלשטאדט, גרמניה הנאצית 
 פטירה:  6 בספטמבר 2024 (בגיל 80) באד קניג, הרפובליקה הפדרלית של גרמניה 
 מקום לימודים:  האוניברסיטה לאמנות יפה בהמבורג 
 תחום יצירה:  אמנות חזותית, וידאו ארט, פיסול, סרט 
 פרסים והוקרה:  פרס ארנולד בודה (1986)  דב ברלין (1994)  פרס על שם וילהלם לות (1993)  פרס וילהלם-למברוק (2017)  עיטור  מסדר הכבוד של הרפובליקה הפדרלית של גרמניה בדרגת מפקד בכיר (2019)  פרימיום אימפריאל (2010)  העיטור האוסטרי למדע ואמנות (2012)  אות מסדר ההצטיינות במדעים ואמנויות של גרמניה  טבעת הקיסר של גוסלאר 
 www.rebecca-horn.de
 
רבקה הורן (בגרמנית: Rebecca Horn;‏ 24 במרץ 1944 –  6 בספטמבר 2024) הייתה אמנית חזותית גרמנייה, הידועה בעיקר בעבודות מיצב, בימוי סרטים ופעולות אמנות גוף כמו "איינהורן" (חד קרן), מיצג הכולל חליפת גוף גדולת ממדים בעלת קרן אנכית על הראש. היא ביימה את הסרטים Der Eintänzer (1978), La ferdinanda: Sonate für eine Medici-Villa (1982) ו-Buster's Bedroom (1990). הורן חיה ועבדה בפריז ובברלין.
ביוגרפיה

רבקה הורן נולדה ב-24 במרץ 1944 במיכלשטדט הסה, גרמניה. בילדותה למדה לצייר על ידי האומנת שלה. החיים בגרמניה לאחר מלחמת העולם השנייה השפיעו מאוד על אהבתה לציור. "לא יכולנו לדבר גרמנית. גרמנים היו שנואים. היינו צריכים ללמוד צרפתית ואנגלית. תמיד נסענו למקום אחר, דיברנו שפה אחרת. אבל הייתה לי אומנת רומניה שלימדה אותי איך לצייר. לא הייתי צריכה לצייר בגרמנית או צרפתית או אנגלית. יכולתי פשוט לצייר."
הורן בילתה את רוב ילדותה המאוחרת בפנימיות ובגיל תשע-עשרה מרדה נגד הוריה ללמוד כלכלה והחליטה במקום זאת ללמוד אמנות. בשנת 1963 היא למדה באקדמיה לאמנויות יפות של המבורג. שנה לאחר מכן, היא נאלצה לפרוש מבית הספר לאמנות בשל הרעלת ריאות חמורה. "ב-1964 הייתי בת 20 והתגוררתי בברצלונה, באחד מאותם מלונות שבהם אתה שוכר חדרים לפי שעה. עבדתי עם סיבי זכוכית, בלי מסכה, כי אף אחד לא אמר שזה מסוכן, ונהייתי מאוד חולה. במשך שנה הייתי בבית הבראה. ההורים שלי מתו. הייתי מבודדת לגמרי."
לאחר שעזבה את בית ההבראה החלה הורן לעבוד עם חומרים רכים, ויצרה פסלים על רקע מחלתה והחלמתה הארוכה.
הורן חיה בהמבורג עד שנת 1971, בלונדון לתקופה קצרה (1971–1972), ומאז 1973 התגוררה בברלין.
עבודות

הורן שייכת לדור אמנים גרמנים שזכו להצלחה בינלאומית בשנות ה-80. היא עוסקת באמנות גוף, אך עובדת במדיות מגוונות, כולל אמנות מיצג, מיצב, פיסול וקולנוע. בנוסף, היא כותבת שירה, שלעיתים מושפעת מיצירתה, ובפעמים רבות היא שימשה השראה לעבודתה. כשחזרה לאקדמיה של המבורג היא המשיכה ליצור עבודות דמויות פקעת, ולעבוד עם תוספות גוף מרופדות ותחבושות תותבות. בסוף שנות השישים החלה ליצור אמנות מיצג והמשיכה להשתמש בהרחבות גופניות.
עבודות > פסלי גוף

בשנת 1968 ייצרה הורן את פסלי הגוף הראשונים שלה, בהם הצמידה חפצים וכלים לגוף, תוך התייחסות למגע בין אדם לסביבתו. "איינהורן" (חד קרן) הוא אחד מעבודות המיצג הידועים ביותר של הורן: קרן ארוכה שמולבשת על ראשה, כותרת העבודה היא משחק מילים על שמה. היא הציגה את "איינהורן" ב"דוקומנטה" (אנ') ב-1972. העבודה מציגה אישה שמתוארת על ידי הורן כ"בורגנית מאוד", ״בת 21 ומוכנה להתחתן. היא מוציאה את כספה על ריהוט חדש לחדר שינה". היא מתהלכת בשדה וביער בבוקר יום קיץ כשהיא חובשת רק קרן לבנה היוצאת מחלקו הקדמי של ראשה ומוחזקת על רצועות. רצועות אלו כמעט זהות לאלו שבציורה של פרידה קאלו "עמוד שבור". הציור, עם חיטה מרחפת סביב ירכיה של האישה, הוא יצירה בו זמנית מיתית ומודרנית.
"מסכת עיפרון" היא יצירת גוף נוספת, המורכבת משש רצועות אופקיות ושלוש רצועות אנכיות. במקום בו הרצועות מצטלבות הוצמד עיפרון. כאשר היא מזיזה את פניה קדימה ואחורה על קיר קרוב, סימני העיפרון שנוצרים מתכתבים ישירות עם תנועותיה.
"כפפות אצבעות" הוא מיצג ואובייקט משנת 1972. את האובייקט לובשים כמו כפפות, אליהן מחוברות אצבעות ארוכות ומשתרעות, עשויות בלסה ובד. במיצג היא לובשת את הכפפות, בזמן השימוש והנגיעה במשטחים נוצרה ההרגשה והאשליה במוחה שהיא בעצם נוגעת במה שהתוספות נוגעות. ב-1974 היא יצרה עבודה דומה בשם "לגרד את שני הקירות בבת אחת". ביצירה זו היא שוב הכינה כפפות להארכת אצבעות, אבל הפעם מדדה אותן כך שיתאימו במיוחד לחלל התצוגה. משתתפים מהקהל עמדו באמצע החלל ויכלו לגעת בדיוק בקירות מנוגדים בו זמנית.
יצירה נוספת הכוללת אשליה של מישוש היא "אצבעות נוצה" (1972). נוצה מחוברת לכל אצבע באמצעות טבעת מתכת. היד הופכת ל"סימטרית (ורגישה) כמו כנף של ציפור". כשנוגעים בזרוע הנגדית עם אצבעות הנוצות, אפשר להרגיש את המגע בזרוע השמאלית ואת האצבעות ביד ימין נעות כאילו נוגעות בה, אבל הנוצות בעצם הן אלו שיוצרות את מגע.
עבודות > פיסול

הורן המשיכה לחקור את דימוי הנוצות בעבודותיה בשנות ה-70 וה-80. רבות מעבודות הנוצות מציגות דמויות עוטפות כמו פקעת, או מתפקדות כמסכות או מניפות המכסות כולאות את הגוף. דוגמה ליצירות אלו הן מסכת קוקו (1973) ואלמנת גן העדן (1975) .
בשנות ה-80 נושאי עבודותיה הן "מכונות" שונות. בין היתר, היא יצרה מכונה המחקה את פעולת הציור האנושית "בית הספר הקטן לציור מבצע מפל" (1988). הפסל מורכב משלוש מברשות צבע בצורת מניפה, המורכבות על זרועות מתכת גמישות, ונטבלות בתוך כוסות מלאות צבע אקריליק כחול וירוק. לאחר כמה שניות נעות לאחור ומתיזות צבע על הקיר, התקרה, הרצפה ועל בדים על קיר הגלריה. פעולת המברשות חוזרת על עצמה עד שכל הבדים מכוסים צבע.
בשנות ה-90 רבים מפסליה המרשימים הוצבו במקומות בעלי חשיבות היסטורית. לדוגמה, "מגדל חסרי השם" בווינה (1994), "קונצרט הפוך" במינכן (1997), "מראת הלילה" בבית כנסת נטוש בקלן (1998) ו"קונצרט לבוכנוולד" בווימאר (1999), שהולחן בשטח של מחסן חשמליות לשעבר.
עבודות רבות נוספות של הורן סובבות סביב רעיון העדשות. הפרדוקס של הסתכלות החוצה והסתכלות לאחור נחקר ביצירתה שנוצרה עבור טאיפיי 101, "דיאלוג בין יין ויאנג" (2002). העבודה יוצרת אינטראקציות בין הצופים, הסביבה והפסל כשהיא משתמשת במשקפת ומראות על מנת להציע את האנרגיות הפסיביות והאקטיביות .
עבודות > וידאו

במהלך יותר מעשר שנות פעילות בניו יורק, הורן הפיקה סרטים נרטיביים באורך מלא, ושילבה את הפסלים והתנועות מעבודותיה הקודמות בהקשר חדש של סרטים, תוך כדי שינוי משמעותם. הורן יצרה את סרטה העלילתי הארוך הראשון ב-1978, Der Eintänzer. סרטים מאוחרים יותר כוללים את "לה פרדיננדה: סונטה לווילת מדיצ'י", ואת "חדר השינה של באסטר"' בו מככבים דונלד סאתרלנד, ג'רלדין צ'פלין ומרטין ווטקה. בכל הסרטים ניכרת האובססיה של הורן לגוף הלא מושלם ולאיזון בין דמות לאובייקטים.
אוספים ציבוריים

עבודותיה של הורן כלולות באוספים ציבוריים מרכזיים ברחבי העולם, בין היתר:
מוזיאוני האמנות של הרווארד, קיימברידג'
מוזיאון סולומון ר. גוגנהיים, ניו יורק
המוזיאון לאמנות מודרנית, ניו יורק
המוזיאון לאמנות עכשווית, לוס אנג'לס
מוזיאון סן פרנסיסקו לאמנות מודרנית, סן פרנסיסקו
הגלריה לאמנות של ניו סאות' ויילס, אוסטרליה
מוזיאון קסטלו די ריבולי לאמנות עכשווית, טורינו, איטליה
גלריית טייט, לונדון
מרכז ז'ורז' פומפידו, פריז
המרכז לאמנות אור בינלאומית (CILA), אונה, גרמניה
Zentrum für Kunst und Medientechnologie, קרלסרוהה, גרמניה
מוזיאון סטדלק, אמסטרדם
Van Abbemuseum, (אנ') איינדהובן
מרכז ווקר לאמנות (אנ')
הערות שוליים

↑  Rebecca Horn: Body Art, Performance & Installations | Contemporary Art, www.marthagarzon.com
↑  Brenson, Michael. Buster Keaton Inspires a Spooky German Film. The New York Times. 4 November 1990
1 2 3  "Rebecca Horn". Guggenheim. נבדק ב-22 בדצמבר 2019. {{cite web}}:  (עזרה)
↑  "Rebecca Horn: Biography", Ro Gallery, Retrieved 13 November 2014.
1 2  Rebecca Horn creates 'machines with souls', the Guardian, ‏2005-05-23 (באנגלית)
↑  Rebecca Horn, Concert for Anarchy (1990) Tate Collection.
↑  Lisa Gabrielle Mark (ed.). WACK! Art and the Feminist Revolution. Cambridge, Massachusetts: MIT Press. p. 247.
↑  Rebecca Horn Museo d’Arte Contemporanea Donna Regina (M.A.D.RE).
↑  Rebecca Horn, The Little Painting School Performs a Waterfall (1988) Walker Art Center, Minneapolis.
↑  Publicly posted material, Floor 89, Taipei 101. 2007-08-17.
↑  Rebecca Horn: Rebellion in Silence Dialogue between Raven and Whale, 31 October 2009 – 14 February 2010 Museum of Contemporary Art Tokyo.
↑  William Wilson (2 October 1990), Rebecca Horn Clobbers Convention Los Angeles Times.
↑  "Rebecca Horn: Work in Progress", Harvard Art Museums, Retrieved 31 January 2015.
↑  "The Collection – Rebecca Horn", Museum of Modern Art, Retrieved 13 November 2014.
↑  "Rebecca Horn", Museum of Contemporary Art, Los Angeles, Retrieved 13 November 2014.
↑  "Works by Rebecca Horn", Art Gallery of New South Wales, Retrieved 13 November 2014.
↑  "Concert for Anarchy", Tate, Retrieved 13 November 2014.
1 2 3 4  "Press Release: Rebecca Horn", Sean Kelly Gallery, Retrieved 13 November 2014.
| --- | --- |
בקרת זהויות :  NLI: 987007262985405171  PLWABN: 9810627205505606  BIBSYS: 99036075  BNE: XX972854  BnF: cb124781583 (data)  CiNii: DA11965916  DAAO: rebecca-horn  GND: 119066831  ISNI: 0000 0003 7434 8571  LCCN: n82009642  NDL: 01180510  NKC: js20050613004  NLG: 306326  NLK: KAC202317893  NTA: 070560811  PIC: 22587  RERO: 02-A003383284  RKD: 125279  SNAC: w60c6cnz  SUDOC: 033979839  TePapa: 24592  Trove: 1540273  ULAN: 500047281  VIAF: 56711276   WorldCat (עם VIAF): 56711276 
הפסל L'Estel Ferit של רבקה הורן בברצלונה, ספרד
מיומנויות אפלות

| --- | --- |
 
 ספרי הסדרה
 גבירת חצות   אדון הצללים   מלכת האוויר והחושך
 מידע כללי
 מאת:  קסנדרה קלייר
 שפת המקור:  אנגלית
 סוגה:  פנטזיה, פנטזיה אורבנית
 הוצאה
 הוצאה בשפת המקור:  ספרי מרגרט ק. מקאלדרי
 תאריך הופעה ראשונה:  8 במרץ 2016
 סדרה
 ספר קודם:  בני הנפילים
 הספר הבא:  The Wicked Powers
 מספר ספרים:  3
 
מיומנויות אפלות (באנגלית: The Dark Artifices) היא טרילוגיית ספרי פנטזיה לנוער מאת קסנדרה קלייר, מהווה המשך לסדרת הספרים "בני הנפילים". הסדרה מורכבת משלושה ספרים: גבירת חצות, אדון הצללים, מלכת האוויר והחושך. העלילה עוקבת אחרי אמה קרסטיירס וגוליאן בלאקת'ורן. היא מתרחשת בעולם של ציידי הצללים בלוס אנג'לס, 5 שנים לאחר עלילות הספר השישי (והאחרון) בסדרת בני הנפילים- "עיר של אש שמיימית" (City of Heavenly Fire).
הספרים > גבירת חצות

לאחר שאיבדה את הוריה וחוותה אלימות ודם בהיותה ילדה, החליטה אמה קרסטיירס, ציידת צללים צעירה, להקדיש את חייה לקטילת שדים, בהיותה המהירה ביותר, והקטלנית ביותר מאז צייד הצללים ג'ייס. בעודה צדה את האחראים למות הוריה, הוביל אותה השביל חזרה אל אלו שבהם אמה וג'וליאן תמיד שמו את אמונם. במקביל, אמה מוצאת את עצמה מתאהבת בג'וליאן - החבר הטוב ביותר שלה, ובהיותו גם הפרבטאי שלה, האדם היחיד שבו, על פי חוק ציידי הצללים, אסור היה לה בהחלט להתאהב. אמה מוכרחה ללמוד לסמוך על ראשה ועל ליבה, בעודה חוקרת מזימת שדים קטלנית.
הספרים > אדון הצללים

אמה קרסטיירס וג'וליאן בלאקתורן, ציידי הצללים הצעירים, הצליחו לפענח ולעצור את סדרת הרציחות בלוס אנג'לס. עכשיו אמה נאלצת להתמודד עם סוד נורא: בגלל קללה עתיקה, האהבה בינה לבין ג'וליאן עלולה להוביל להרס מוחלט שלהם ושל כל משפחתם. הדבר היחיד שיכול למנוע זאת הוא הדבר שאין ביכולתה לעשות – להתרחק מג'וליאן ולהפסיק לאהוב אותו. ובינתיים, התרחשויות מאיימות אחרות מטלטלות את עולם ציידי הצללים: כוח חדש בשם הקוהורטה זומם להשתלט על המסדר ולסלק את בני משפחת בלאקתורן ממכון ציידי הצללים בלוס אנג'לס, בעוד סכנה גדולה עוד יותר מתקרבת מארץ הפיות – קסם אפל של מלך הפיות מאיים לכלות את כל מה שבדרכו. התקווה היחידה של ג'וליאן, אמה וחבריהם היא הספר השחור – ספר כשפים אימתני במיוחד. אולם הם אינם היחידים שרוצים להשיגו, וכדי להגיע אליו ראשונים עליהם לעמוד מול אויבים מטילי אימה ולכרות בריתות עם שותפים מפוקפקים. התוכנית שהם רוקחים נראית כמו צעד של יאוש, אך היא חייבת להצליח – כי כישלון יגבה מחיר שלא יעלה על הדעת.
הספרים > מלכת האוויר והחושך

הספר האחרון בטרילוגיית מיומנויות אפלות. משפחת בלאקתורן צריכה לאסוף את השברים בעוד המסדר עומד על סף מלחמת אזרחים. רוב בני המשפחה נמלטים ללוס אנג'לס, ואילו אמה וג'וליאן נשלחים למשימה מסוכנת בארץ הפיות בעקבות כרך המתים השחור. הם ימצאו שם סוד שעלול לזעזע את עולמות בני הנפילים ושוכני התחתיות כאחד. אמה וג'וליאן בלאקתורן, ציידי הצללים המוכשרים ביותר בדורם, נמצאים במירוץ נגד הזמן להציל את עולמם מפני הכוחות האפלים שפועלים נגדו מבפנים ומבחוץ לפני שכוחה הקטלני של קללת הפראבטאי ישמיד אותם ואת כל מי שהם אוהבים. הם יחברו לקליירי וג'ייס, סיימון ואיזבל ואלק ומגנוס, גיבורי סדרת בני הנפילים- לקרב שיקבע הכל, ושעליו הם עלולים לשלם מחיר כבד.
מדבריום

| --- | --- |
קטע מרחבת הכניסה למדבריום
 סוג:  גן חיות, פארק חיות פתוח
 מיקום:  ישראל באר שבע, ישראל
 תקופת הפעילות:  2023–הווה
 שטח:  140 דונם
 מספר מינים:  130
 תצוגות עיקריות:  סוואנה, נווה מדבר, ערבה
 מנהל:  יובל לביא
 קואורדינטות:  31°15′36″N 34°44′42″E﻿ / ﻿31.26°N 34.745°E﻿ / 31.26; 34.745
 midbarium.co.il
 
מדבריום הוא גן חיות ופארק מדברי, השוכן ממערב לשכונת סיגליות שבבאר שבע. הפארק מחליף את נגב Zoo מפברואר 2024. המדבריום מתופעל על ידי חברת "כיוונים" ומנהלו הוא יובל לביא.
המדבריום כולל תצוגות בעלי חיים במתחמים המחולקים לפי בית גידול: מדבר, ערבה, סוואנה, קניון, נווה מדבר וחאן. לצד בעלי החיים ישנם משחקים אינטראקטיביים לילדים ומתקני שעשועים, שמטרתם להמחיש לילדים כיצד זה מרגיש להיות בעלי חיים מסוימים.
הגן נפתח בפברואר 2024 וכיום נמצא בתקופת הרצה.
בעלי החיים בגן

בין בעלי החיים בגן:
בעלי החיים בגן > יונקים

אריה - 3 פרטים
פנק
סוריקטה
יעל נובי
קוצן זהוב
גנו כחול - 2 פרטים
חזיר בר אנטולי
זברה מצויה - 3 פרטים
זאב מצוי - 2 פרטים
דרבן מצוי
חמור הבית
קרקל
מריון מדבר
היפופוטם - 2 פרטים
בבון גינאה - להקה מתרבה המונה מעל 20 פרטים
צבוע מפוספס - 2 פרטים
צבי תומסון
זאב טלוא - להקה המונה 6 פרטים
נמייה מפוספסת
ברדלס
ראם לבן - 8 פרטים
חתול חולות
חולד עירום
פסמון
גמל חד דבשתי - 3 פרטים
עז הבית
פרש אדום
עטלף פירות מצוי
שפן סלע
ג'ירף דרום אפריקני - 3 פרטים
צבי הנגב
נמר פרסי - 2 פרטים
בעלי החיים בגן > עופות

שקנאי מצוי
פלמינגו מצוי
עקב עיטי
יען מצוי
קורמורן גדול
עיט שמש
טוראקו סגול
טוקוס אדום-מקור
יאורית מצרית
רחם
חיוויאי הנחשים
תנשמת לבנה
אוח מצוי
ינשוף עצים
כרוון מצוי
ברכיה
לבנית גדולה
סופית מצויה
אנפית בקר
חסידה לבנה
נשר מקראי
בז אדום
תור צווארון
שליו נודד
מזמר אדום עכוז (Psephotus haematonotus)
זרזיר
שחף לבן עין
עיט ערבות
איית צרעים
מגלן חום
חוגלת סלעים
מגלן קדוש אפריקני
עיט זהוב
לילית מצויה
כוס החורבות
עקב חורף
עיט חורש
דיה שחורה
עיט ערבות
זרון סוף
עיט שמש
חסידה שחורה
אנפת לילה
אנפה אפורה
לבנית קטנה
בעלי החיים בגן > זוחלים

תנין יאור – 15 פרטים באורך של כ-3 מטר
צב דרבוני
כוח אפור
צפע מצוי
שנונית באר שבע
חומט כחול לשון
חרדון צב מצוי
אפעה מגוון
זעמן מטבעות
זעמן שחור
מטבעון מדבר
עכן חרטומים
פתן שחור מצוי
שממית מנומרת
שפיפון הנגב
תלום-קשקשים מצוי
צב יבשה מצוי
תלום-קשקשים מדברי
פיתון סלעים אפריקני
מניפנית מצויה
עכסן עכני
זעמן אלמוגי
צב ביצה מצוי
זעמן אוכפים
זיקית מצויה
גלריה

תניני יאור במדבריום
היפופוטם במדבריום
זוג גמלים חד-דבשתיים במדבריום
נמר פרסי במדבריום
הערות שוליים

↑  שרון דינר, תכירו את המנהל החדש של המדבריום: "בעוד חמש שנים נעמוד בחזית גני החיות בארץ", באתר באר שבע נט, 11 באוגוסט 2024
↑  Animals Archive, מדבריום
| גני חיות ואתרים זואולוגיים בישראל  |
| --- | --- | --- |
| ארגון גני החיות הישראלי | הספארי ברמת גן • גן החיות התנ"כי • חי פארק • חי-כיף • גן החיות הלימודי חיפה • גן גורו • מדבריום |   |
| גני חיות נוספים | הגן הזואולוגי של אוניברסיטת תל אביב • גן החי בפתח תקווה • פארק החי • פארק ארץ הצבי |   |
| גנים קטנים | ג'ונגל כיף • הגן הבוטני-זואולוגי בנהריה • יער הקופים • מקלט הקופים הישראלי • פארק לכיש •  מרכז הזוחלים בקצרין • מרכז הזוחלים המדברי • פארק אוטופיה |   |
| חוות זואולוגיות | חוות התנינים בחמת גדר • חוות אל היען • חוות האלפקות • חוות האנטילופות בערבה • חוות קרוקולוקו • חוות בולוטין • חוות החרקים והפרפרים הישראלית |   |
| מרכזי צפרות | פארק הצפרות אילת • התחנה לחקר ציפורי ירושלים • המרכז הבינלאומי לחקר נדידת הציפורים בלטרון • פארק ראש ציפור • מרכז צפרות רמת הנגב • מרכז צפרות החולה • מקור החסידה • מרכז הצפרות וחקר הזנבנים בחצבה |   |
| אקווריומים בישראל | פארק המצפה התת-ימי באילת • אקווריום ישראל • ריף הדולפינים |   |
| החי-בר | חי-בר יטבתה • חי-בר כרמל |   |
| מקומות שנסגרו | גן החיות של תל אביב  • גני הטבע  • הדולפינריום בתל אביב • צפארי • קטיפארי • נגב Zoo • חי רמון • חוות פצאל |   |
סליים

| --- | --- |

 כללי
 סוגה:  צעצוע, מותג 
 ארץ מקור:  ארצות הברית 
 עשוי מ:  PVA glue 
 
סליים ירוק
סליים (מאנגלית: Slime; מילולית: "רפש") הוא חומר דמוי פלסטלינה המשמש בעיקר למשחק. הסליים נוטף בין האצבעות כאשר מנסים לאסוף אותו ובכל זאת אינו נדבק לעור. הסליים הוא זורם לא ניוטוני. הוא דמוי בצק או אדמה רכה בעלת איכות של דבק ובמרקם צמיגי.
החומר ומרכיביו

הסליים מכיל בעיקרו דבק פלסטי המיוצר מפולימר סינתטי צמיגי, לרוב פוליויניל אלכוהול ומשמש לרוב להדבקת מוצרי נייר ועץ. הסליים מכיל גם בוראקס -  מלח נתרן של חומצת בור. תפקיד הבורקס ליצור קשרי צילוב בין שרשראות הפולימר. סליים עשוי להכיל לעיתים ג'ל כביסה המכיל בוראקס וגם תמיסה לעדשות מגע שהיא תמיסת מי מלח סטרילית לשטיפה של עדשות מגע שאיתה גם אפשר להכין סליים. קיימים חומרים שונים המרכיבים את הסליים ובהם ג'ל גילוח וקרם ידיים.
הסליים הוא חומר המכיל תכונות רב-ממדיות. תחילה, הוא נוטה להיות חומר נוזלי, בהיותו מורכב בעיקר מחומרים נוזליים. בהתהוותו הראשונית עשויים לשקוע גרגירים בעיסה, שעדיין אינה נראית כגוף מלוכד. במהלך הכנת הסליים, מאפייניו של הגוש המתפתח הולכים ומשתנים, והוא הופך מחומר רטוב ובלתי ניתן לאחיזה לגוש דביק, שנוטה תחילה להתפרק. בשלב הבא, הופך הסליים לגוש גמיש ודביק במידה סבירה המגנה עליו מהתפוררות, כך שביכולתו לשמור על שלמותו גם לאחר שנמתח ונמעך. התוצאה היא גוף גושי אשר, למרות הפלסטיות שלו, ניתן לייצוב צורני כאוות נפשו של היוצר-פסל העומד מאחוריו.